Force krap kaarte deurmekaar met derby-sege | Netwerk24
Force krap kaarte deurmekaar met derby-sege
Deur George Germishuys 26 Mei 2017 14:38
In 'n wedstryd wat opnuut die verval in Australiese rugby onderstreep het, moes 'n ongedissiplineerde Reds-span op sy tuisveld in Brisbane die knie teen die Western Force buig.
'n Geruk en gepluk was aan die orde van die dag toe die Force en die Reds Vrydag kragte gemeet het. Foto: Getty Images
Die Force het hul aanspraak op die behoud van hul Superrugby-status versterk deur die tuisspan met 40-26 te troef.
Die oorwinning beteken die Force skuif verby die Reds tot in die derde plek op die Australiese puntelys. Dit maak die besluit oor watter span onder die valbyl moet beland al moeiliker.
Albei spanne het in 'n tjommelstryd vier drieë gedruk, maar dit was die skopstewel van die oud-Stormer Peter Grant wat eindelik vir die span van Perth deurslaggewend was.
Grant het drie van die drieë verdoel en ook met drie strafdoele geslaag.
Die stryd voorlangs was uiters taai met Stephen Moore en George Smith van die Reds wat behoorlik onder die Force ingeklim het.
Die Force se vaste fasette was egter strykdeur stewig.
Soos wat daar van 'n taai derbywedstryd verwag kan word, het die humeure deurentyd opgevlam, en dit was veral tydens die tweede helfte wat die stryd in 'n geveg met oomblikke van rugby tussenin ontaard het.
Die Reds se dissipline het hulle in dié tydperk lelik in die steek gelaat en hulle is met twee geelkaarte (Nick Frisby en Eto Nabuli) én 'n strafdrie gestraf.
Albei spanne se vaardighede het hul al te dikwels in die steek gelaat en talle ongedwonge foute sou die 12 040 toeskouers in die stadion tot raserny gedryf het.
Reds 26 (5): Drieë: Duncan Paia'Aua, Lukhan Tui, Stephen Moore (2). Doelskoppe: Quade Cooper (3).
Force 40 (13): Drieë: Ross Haylett-Petty, Strafdrie, Marcel Brache, Tatafu Polota-Nau. Doelskoppe: Peter Grant (3), Strafdoele: Grant (4).